Ciolacu susține că "nu există nimic blocat" la cererea 3 de plată din PNRR
Prim-ministrul Marcel Ciolacu anunţă că miniştrii coordonatori de reforme se vor întâlni săptămâna viitoare cu Celine Gauer, responsabilă cu gestionarea PNRR la nivel european, pentru a analiza jaloanele importante din cererea de plată numărul 3, transmite Agerpres.
"Aş dori să vorbim şi despre PNRR. Am făcut-o şi în şedinţa de ieri, cu dumneavoastră. Cer tuturor miniştrilor coordonatori de reforme să fie pregătiţi săptămâna viitoare pentru dialogul cu doamna Celine Gauer, responsabilul cu gestionarea PNRR la nivel european. Vom analiza fiecare jalon important din cererea de plată numărul 3. Este un dialog firesc, serios şi care necesită energie şi concentrare din partea noastră. Nu există nimic blocat. Relaţia cu Comisia Europeană funcţionează foarte bine şi vreau să găsim soluţii pentru a realiza toate reformele, cum de altfel am făcut şi anul trecut", a spus Ciolacu, în debutul şedinţei de guvern.
Cererea de plată numărul 3 din Planul Naţional de Redresare şi Rezilienţă (PNRR) nu este blocată, a anunţat miercuri ministrul Investiţiilor şi Proiectelor Europene, Adrian Câciu. El a menţionat că în prezent se află în dialog cu reprezentanţii Comisiei Europene pe cea de-a treia cerere de plată din cadrul PNRR, în valoare 2,7 de miliarde de euro, şi se aşteaptă la finalizarea cu succes a procesului şi intrarea banilor în bugetul ţării.
Precizările au venit în urma informaţiilor referitoare la blocarea cererii de plată numărul 3 din PNRR de către Comisia Europeană din cauza neîndeplinirii unor jaloane.
Cristian Ghinea, coordonatorul Departamentului de Politici Publice al USR, a precizat miercuri că oficialii de la Bruxelles ar avea obiecţii în special faţă de numirile făcute la conducerea companiilor din energie şi la agenţia care urmează să monitorizeze companiile de stat. De asemenea, Comisia este "nemulţumită de faptul că Guvernul PSD-PNL continuă să încerce să fenteze PNRR şi să scoată o serie de companii şi agenţii aflate în subordinea sa de sub prevederile legislaţiei privind companiile de stat", reiese dintr-un comunicat USR. Jalonul din PNRR prevede că aceste instituţii, fără excepţie, vor funcţiona cu respectarea principiilor guvernanţei corporative, menţionează sursa citată.
"Din cinci cereri de plată pe care România le putea depune până în prezent din PNRR, conform calendarului agreat cu Comisia Europeană, Guvernul PSD-PNL nu a depus decât trei şi nu a încasat banii decât pentru două. Cererea de plată numărul 3, ultima depusă, are şi ea probleme, la fel ca precedentele, pentru că jaloanele nu au fost îndeplinite conform angajamentelor asumate", a spus Cristian Ghinea.
Comisia Europeană a blocat cererea 3 de plată din PNRR trimisă de guvern în 15 decembrie 2023, în valoare de 2,7 miliarde de euro, au declarat pentru G4Media surse guvernamentale. Cele mai mari probleme sunt cu reforma companiilor de stat (inclusiv RAAPPS – instituția care renovează viitoarea vilă de protocol a lui Iohannis), cu pragul de 500.000 de euro la microîntreprinderi și cu numirile la vârful companiilor din energie, dar și cu noii șefi ai AMEPIP, super-agenția care controlează firmele de stat. Săptămâna viitoare va avea loc o discuție decisivă la București.
Termenul până la care Comisia Europeană ar fi trebuit să aprobe cererea trei, trimisă de guvernul României în 15 decembrie, e 16 martie, când se scurg cele două luni regulamentare, plus o lună cerută de guvern. O situație similară s-a înregistrat și cu cererea doi de plată, rambursată parțial de Comisia Europeană la nouă luni după depunere, întârziere provocată de neîndeplinirea unor jaloane și ținte.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank